
In loc de prefață 


Conferința aceasta, ținută la Suceava 
în 30 Mai 1937 în cadrele serbărilor 
societății „Junimea“, a fost rostită, ca 
de altfel toate conferințele mele, liber. 
Am adaus unele note ce pot fi de folos 
tuturor acelora cari ar dori să cunoască 
mai de aproape un capitol interesant din 
istoria sbuciumată a Bucovinei. 


R. Cândea. 

Doamnelor și Domnilor, 


In toamna anului 1877 cinci studenţi 
români din Cernăuţi au fost arestaţi şi 
puşi sub acuzaţia de a îi turburători ai 
ordinei publice şi de a fi năzuit la dis- 
membrarea statului austriac, 

Ce au făcut aceşti cinci studenţi 
buclucaşi, toţi dela Teologie, de s'au 
luat măsuri atât de aspre contra lor? 
Au trimis o adresă ministerului instruc- 
țiunii publice şi cultelor de la Bucureşti 
şi au mai adresat o telegramă de îndu- 
rerat naționalism înăbuşit la lasii, cari 
serbătoriau amintirea lui Grigore Ghica 
Voevod, asasinat după răpirea Bucovinei. 


Fost-a acest gest al tinerilor teologi, 
membri ai comitetului societăţii studen- 
teşti „Arboroasa“, un gest isolat ? Fost-a 
o spontană erupție a unor tineri, cărora 

le şade bine să facă şi fapte nesocotite 
pe care mai târziu le regretă ? Sau a fost 
un misterios îndemn, pornit din puteri 
ascunse ce lucrau în subconstientul natiei 
din Bucovina ? 

Dacă ar fi fost numai manifestarea 
trecătoare a unui elan, ce covârşise cinci 
suflete tinere, nu s’ar fi făcut atât zgomot 
în jurul faimosului proces al „Arboroasei“; 
şi Chestiunea „Arboroasei“ n’ar fi produs 
atât sbucium sufletesc la Românii din 
Bucovina. 


I. Legături şi amintiri 


Gestul tinerilor „Arboroseni“ a fost 
rupt din starea sufletească de adâncă 
jignire, dar şi de nedesmintitä nădejde, 
a Românilor din Bucovina. 

Legăturile acestora cu vechia şi buna 
Moldovă nu se rupseseră. Pe la mijlocul 
secolului al XIX-lea aceste legături pri- 
miră impulsuri noui. 

In urma războiului din Crimea Prin- 
cipatele româneşti devin autonome ; la 
1859 se unesc într'un stat românesc care 
împiedecă pe Ruşi în drumul lor spre 

Constantinopole. In 1862 noul stat ia 
oficial numirea de „România“, cuvânt de 
vrajă şi de nădejde pentru toţi Românii 
împrăştiaţi in neingăduitoarele stăpâniri 
străine, 

Venirea Domnitorului Carol — împo- 
triva dorinţei Austriei, ridică prestigiul 
românismului. Războiul de independenţă 
pricinueşte apoi atât entusiasm că tineri 
din Bucovina fug de la părinţi, se stre- 
coarä printre paznicii austriaci şi se în- 
rolează în armata română. 

Dacă evenimentele politice tot mai 
importante pentru elementul românesc 
au influențat fără îndoială asupra stării 
de spirit a Românilor din Bucovina, cum 
să nu le fi tresăltat acestora sufletul de 
bucurie, când la 1871 s'au strâns Ro- 
mânii din teritoriul daco-roman la Putna 
pentru a prăznui memoria lui Stefan cel 
Mare ! 

Serbarea de la Putna din 1871, pusă 
la cale de marele vizionar al nationalis- 
mului, Mihai Eminescu, avea de scop 
de a întruni la Putna cu acest prilej şi 
studenţii din toate colţurile pământului 
românesc pentru a discuta problemele 

naţionale 1). Mare forfoteală printre stu- 
denţii „României June“ dela Viena, sbu- 
cium şi entuziasm la particularii, Aa ora- 
şele şi comunele din România, cari au 
contribuit cu sume, variind între 200 şi 
2000 de Lei, pentru acoperirea cheltuie- 
lilor, prilejite de această unică serbare. 

Şi dacă fruntagii politici ai Bucovinei 
au crezut de oportun să stea în rezervă, 
poate speriaţi de entusiasmul năvalnic al 
studenţilor, — în schimb preşedintele co- 
mitetului de organizare, I. Slavici, prieten 
de atunci cu Eminescu, a avut cel mai 
cald şi sincer sprijin din partea preotului 
Silvestru Morariu, marele Mitropolit de 
mai târziu. Preoţi cu bărbi cărunte bine- 
cuväntau pe ascuns iniţiativa „băieţilor“, 
preotesele se întreceau în a se îngriji de 
reuşita laturei materiale a serbării, unde 


1) I. Slavici spune că dela Eminescu ar fi pornit 
numai ideea congresului studenţesc. De fapt însă 
Eminescu a fost iniţiatorul serbării dela Putna. 
Vezi /. Slavici, Amintiri, Bucureşti, 1925 p. 45; 
T. V. Stefanelli, Amintiri despre Eminescu, Buc, 
1914, p. 75, 105 şi 108; M. Eminescu, Scrieri 
politice, ed. D. Murăraşu, Craiova, 1930, p. 81, 
34, 87; Leca Morariu, Junimea Literară, XII, 
1923, p. 456—457. 

mii de pelerini trebuiau să fie hräniti şi 
adäpostifi, iar elevii celor două „gimnazii“ 
din Bucovina ajutau pe seminariştii din 
Cernăuţi în opera de pregătire 1), 

In sufletele acestea tinere să nu fi 
rămas ascunse simtäminte de inältare, şi 
să nu se fi proiectat, vag, în ochii umezi 
de bucurie ai tineretului umbra unei Ro- 
mânii ce avea să vie odată? 

Căci serbarea dela Putna din 1871 a 
fost o serbare a tuturor Românilor. Aici 
şi-au dat întâlnire savanții de mai târziu 
Tocilescu, Xenopol, folcloristul G. Dem. 
Teodorescu, Cerchez, primarul Iaşilor, 
capitala Moldovei ruptă în bucăţi; aici 
a examinat norodul cu ochi pătrunzători 
Mihai Kogălniceanu, aici şi-a spus cu- 
vântul, prin îndârjitul Român pumnulist, 
I. G. Sbiera, Academia Română °). 

Ce mult trebuie să fi vibrat sufletul 
încătuşat al Bucovinenilor, când convoiul 
celor dintâi căruţe cu pelerini fu intäm- 
pinat cu marşul lui Mihai Viteazul! 


1) Slavici, Amintiri, p. 63. 


2) I, G. Sbiera, Familia Sbiera, Cernăuţi, 1899, 
p. 259. 

Mihai Eminescu, având „ceva profetic 
în neastâmpărul lui“, cu toate că la con- 
gresul ce a urmat după serbare nu s'au 
luat hotäriri în toiul discuţiilor aprinse, 
era de părere că prin această manifestare 
„se va ridica simţul national“ şi studenţii 
veniţi din toate părţile vor „contribui la 
deşteptarea şi mărirea neamului lor în 
provinciile din care se trag“ ?). 

Serbarea dela Putna şi congresul stu- 
dentesc, la care şi-a dat „binecuvântarea“ 
întrun scurt discurs cu tâlc chiar Renei, 
prefectul districtului Rădăuţi, pus de stă- 
pânire să supraveghieze entuziasmul va- 
lah, ca acesta să nu spargă cumva ză- 
gazurile impuse de o stăpânire prudentă 
şi totdeauna speriată de explosia bucuriei 
populare, a rămas adânc săpată în sufle- 
tele Românilor din Bucovina. Din preajma 
mormântului lui Ştefan Voevod s'a re- 
vărsat în suflete un misterios fluid de 
imb.(rbätare. 


1) Stefanelli, Amintiri, p. 122. 

H. Serbări pentru răpirea Bucovinei 


Dar câţiva ani după praznicul inältärii 
avea să vie o umilire a românismului 
prin serbări jubilare oficiale, menite să 
readucă entuziasmul de românism legat 
cu trecutul la trista realitate de haină 
stăpânire străină. 

In această durere, mai mare fiindcă 
trebuia să fie tăinuită, a sbucnit, tinereşte, 
revolta „Arborosenilor“. 

Austria, în urma înfrângerii de la 
Králové Hradec, acel „Cânecreţ“ din poe- 
ziile populare ale cătanelor ardelenesti 
Cari au sângerat pentru un ideal străin 
în faţa ofensivei vijelioas. a Prusacilor, 
fusese înlăturată de la hegemonia ger- 
manismului Transactia, faimosul „Aus- 
gleich“ din 1867, era recunoaşterea acestei 
înfrângeri şi totodată o încercare de a 
împărţi raza de influență a monarhiei 
austro-ungare între germanism şi maghia- 
rism. Bucovina a căzut, fireşte, în lotul 
germanismului. 


Acestuia îi trebuia şi o manifestare 
în afară. Şi o găsi mai târziu la elemen- 
iul german, dar mai ales la cel evreesc 

din Bucovina. Se puse deci la cale ridi- 
Carea unui monument!) în amintirea 
„unirii“ Bucovinei cu împărăţia austriacă 
şi crearea unei Universităţi germane în 
capitala nenorocitului „Herzogtum“, menit 
impestritärii etnice. 

In zadar s'au străduit Românii să 
salveze ceva pentru dânşii; glasul lui G, 
Hurmuzachi, Care ceru în parlamentul 
din Viena limba de predare românească, 
măcar la Drept?), sună în pustiu. Ra- 
portorul proiectului de lege pentru în- 
fiinfarea Universităţii din Cernăuţi, T. 
Wildauer, se avântă la năstruşnica părere 
că în limba românească nu s’ar putea 
face ştiinţă. Mărturisirea acestuia că Ru- 
tenii ar învăţa bucuros nemteste este un 
preţios element pentru înţelegerea ten- 
dinţelor austriace. 


Pe aceiaşi linie se aflä şi ministrul 
austriac al instrucţiunii publice, Carl v. 


1) Acest „Austria-Denkmal* a fost apoi, după 
unirea cea adevărată, sfărmat de Români din ini- 
tiativa vrednicului doctor, astăzi profesor la Uni- 
versitatea din Bucureşti, Dr. I. Jianu, 


2) I. G. Sbiera, Familia Sbiera, p. 291. 

Stremayer, care mai elegant şi mai potolit 
în formă arată totuşi vădita intenţie de 
a lovi în Polonii din Galiţia şi, mai ales, 
în Românii din Bucovina. In 1870 se 
polonizase Universitatea din Cracovia, 
la 1871 — cu câteva excepţii de catedre — 
cea din Lwöw. Se înţelege deci dacă 
Stremayer, pornind cam de departe cu 
afirmaţia sa că nationalitätile din Buco- 
vina ar avea încă nevoie de germanism 
pentru a se putea ridica la „culmea cul- 
turii ştiinţifice“, ajunge, insinuant, la pro- 
blema ce preocupa cercurile din Viena. 
La Viena spunea Stremayer, — pentru a 
justifica înfiinţarea Universităţii din Cer- 
năuţi — ar fi prea multi studenţi ruteni, 
cari ar avea de luptat aci cu greutăţi 
financiare : aceştia ar avea mai mult în- 
clinaţia de a se folosi de elementul ger- 
man pentru desvoltarea lor, şi n'ar trebui 
siliţi să renunţe la alegerea între acest 
element şi — altul, deşi mai înrudit cu 
dânşii !). lată deci necesitatea de a în- 
fiinţa o universitate germană în Bucovina 
pentru a] fi centrul de atracţie pentru 


1) Cel polon! 

Rutenii din Galitia!'). Un ziar evreo- 
german din Cernăuţi cerea, şi el, ritos că 
Universitatea din Cernăuţi „trebuie să 
fie şi să rămâie o universitate germană“ !?), 
lată adevăratele tendinţe, faţă de care 
pretinsul rol de dădacă culturală a ger- 
manismului cade pe planul al doilea. 

Acest Caracter negativ, de slăbire a 
elementului românesc, se vede şi din 
felul cum s'a desfăşurat acea „Vereini- 
gungsieier“, mult aşteptată de Nemţi, 
Evrei şi Ruteni: cortegiul festiv, care 
avea să meargă la inaugurarea statuei 
Austriei şi apoi la cea a Universităţii, era 
deschis de-un „banderiu de hutani“, ur- 
mând clerul în frunte cu... cel israelit! 

Proslăvirea germanismului la Univer- 
sitate nu era un imn cântat culturii ger- 
mane, ci mai mult o jignire a elemen- 
tului autohton °). 


1) A. Norst, Alma mater Francisco-losephina. 
Czernowitz, 1900, p. 13. 
2) Ziarul „Bukowina“, a.l, No.1, din 15 Nov. 1877. 


3) Evreii nu s'au îmbulzit numai la masa copi- 
oasă a retorismului austriac, ci, insinuanti ca întot- 
deauna, au învinuit pe Români de „gravitări spre 
alte centruri“, cum zice I, G. Sbiera, Fam. Sbiera, 
p. 285. 

In discursarile şi adresele omagiale!) 
pentru noua Universitate mai precaut a 
fost ministrul Stremayer, Care se mărgini 
doar să afirme că asemenea Germanului 
se adapă bucuros şi Romanul şi Slavul 
la isvorul ştiinţei germane Profesorii dela 
Universitățile polone şi dela Praga au 
salutat academic noua creaţie, cei mai 
mulţi austriaci accentuând mai mult la- 
turea culturală. Reprezentanţii germanis- 
mului autentic, fără să aibă ideie de tre- 
cutul istoric al bietei ţărişoare, îmbrăcată 
în haine de serbătoare ce-i ardeau trupul, 
s'au încântat de răspândirea culturii ger- 
mane în Răsărit. Unul dintre ei, econo- 
mistul, vestit mai târziu, G. Schmoller, 
atunci reprezentant al Universităţii din 
Strassburg, descoperi în avântul său liric- 
istoric vechi legături — între Bucovina 
şi Alsacia, ai cărei căpitani dela Strass- 
burg au fost Habsburgi! Totaşa profe- 
sorul Schmidt dela Graz cerea dela Cer- 
năuţi misiunea de îndeplinit în Răsărit 
ca a Strassburgului în Apus. Evreo-ma- 


1) Die Gründungsfeier der Czernowitzer Uni- 
versität, Czernowitz, 1875; Prof. Schuler von 
Libloy, Festvortrag, Czernowitz, 3. Aufl. 1894; 
Czernowitzer Zeitung, No. 229 din 7 Oct. 1875. 

ghiarul Finaly — nume ominos şi astăzi 
pentru Români — făcu să răsune, întâia 
şi ultima dată în aula din Cernăuţi, un 
sgomotos „Eljen“. 

Dar discursul festiv al decanului fa- 
cultätii de drept din Cernăuţi, Schuler- 
Libloy, era o necontenită pâlmuire a ro- 
mânismului. Sasul din Transilvania, fost 
proiesor la Academia juridică din Sibiu, 
parcă aduse cu sine ura seculară dintre 
Saşi şi Români. 

Tot ce a fost trecut moldovenesc aici 
fu batjocorit; tot disprețul fu aruncat în 
obrazul Moldovei; constant şi cu grijă 
acest Sas bătăios numia pe Ruteni înaintea 
Românilor, ca să arate apoi că Univer- 
sitatea cea nouă trebue să fie o contra- 
pondere împotriva „oarbei ingämfäri na- 
tionale* şi împotriva acelora „cari privesc 
unirea popoarelor (adică conglomeratul 
etnic din Austria) cu ochi răi şi resping 
cu copita barbarului ştiinţa germană“. 
După aceste efuziuni culturale Schuler- 
Libloy se proşternu cu admiraţie în faţa 
Evreilor „acest nou şi important element 
cultural în această ţară“ (adică in Buco- 
vina !) Care element „în interesul său atât 

de intelegätor cultivă cu predilecție limba 
universală germană.“ 

Schuler-Libloy, dacă ar şti că dragii 
lui combatanți pentru germanism împo-. 
triva barbariei româneşti astăzi, deşi nu 
sunt în stare a face conversaţie elegantă 
în limba lui Voltaire, stăruiesc totuşi 
întrun jargon franco-iudaic, s’ar răsuci 
în mormânt. 

Nota de chesaro-cräiesc germanism, 
atât de puţin german pe cât de preten- 
tios, a dat-o Evreul Dr. Reiss la banchetul 
de a doua zi, din 5 Octomvrie 1875. 
Intre paharele care desleagă inoportun 
şi peste măsură limba, Dr. Reiss aduce 
şi el libatia cuvenită zeilor germanismului, 
dorind ca Bucovina să fie asemenea Ost- 
mark-ului, care a oprit năvălirile avare, 
o Ostmark a spiritului impotriva incul- 
turii şi barbariei. 

Dar omul, neputându-şi nega originea, 
mărturisi plin de fericire că „nu există o 
idee mai frumoasă, mai fericitoare pentru 
lumea întreagă decât înfiinţarea unui 
astfel de cosmopolitism spiritual.“ 

Şi Stefan Vodă dormia somn adânc 
în mânăstirea dela Putna. 

III. Reacţia românismului. 


La Cernăuţi s'a făcut o serbare aproape 
fără Români — Tomasciuc avea senti- 
mente germane — şi împotriva Românilor. 
Sträduintele de decenii ale Românilor de 
a Căpăta o unversitate sau măcar o cate- 
dră de istoria Românilor Sau prăbuşit 
astfel. 

In zadar protestează, încă pe la 1868, 
Alecu Hurmuzachi împotriva tendinței de 
germanizare a şcoalei din Austria, in 
zadar se sbuciumä I. G. Sbiera alături de 
acest mare boier şi mare Român ; zadarnic 
se cere, la 1868, înfiinţarea măcar a unei 
catedre de istoria Românilor pentru a-i 
aduce pe Români la „conştiinţa indivi- 
dualității nationale“ ; fără rezultat se do- 
reşte, la 1872, o Universitate romäneascä.') 

Guvernele austriace în părinteasca lor 
grijă de a nu ne lăsa pradă „barbaris- 


1) Foaea Soţietăţii pentru literatura şi cultura 
română din Bucovina, IV, 1868, p. 54 şi 57—60 ; 
I. G. Sbiera, Fam. Sbiera, p. 227; C. Loghin, Socie. 
tatea pentru cultura şi literatura română din Bu- 
covina, Cernăuţi, 1932, p. 13—14 şi 20; C. Loghin, 
Din trecutul Societăţii pentru cultură (1662— 1932), 
Cernăuţi, 1932, p. 46. 

mului“, opresc în faşă orice iniţiativă ro- 
mânească, pornind acum o ofensivă îm- 
potriva spiritului românesc şi aliindu-şi 
toate elementele ostile natiei bästinage. 

A fost zadarnic tot sbuciumul Romä- 
nilor din Bucovina ? Nu! Oricât de obidifi 
au fost Românii, oricât trebuia să-i doară 
sufletul, şi oricât se vor fi înfiorat de 
primejdiile ce le strângea Austria deasupra 
capetelor lor, sufletul românesc îndurerat 
şi-a aflat ogoire şi îmbărbătare aiurea, 
acolo unde trebuia Stâlpii de hotar negru- 
galbeni nu puteau împiedeca sborul gân- 
dului românesc. La Bucureşti şi Iaşi s'au 
publicat prin ziare şi reviste şi s'au re- 
produs reciproc articole pline de revoltă 
împotriva serbătoririi răpirii Bucovinei şi 
împotriva creării unei Universităţi străine 
în moşia, prădată vremelnic, a lui Stefan 
cel Mare. La laşi se face un parastas 
pentru pomenirea lui Grigore Ghica, pri- 
marul Gane îndemnând pe toţii Românii 
„uniţi întrun gând şi suflet să plângem 
îndoita perdere a marelui Domn si a 
dulcei Bucovine.* Convorbirile literare 
publică poezii ocazionale despre răpirea 
Bucovinei şi, în chenar negru, programul, 

şi mai târziu un raport despre serbarea 
pioasă dela Iaşi. 1) 

M. Kogălniceanu scoate o broşură 
fulminantă împotriva Austriei pentru a 
arăta „prin acte legitimitatea şi morali- 
tatea serbării de doliu“ dela Iaşi împotriva 
„jubileului jidano-nemţesc din Cernăuţi“. 

Cu îndurerată satisfacţie constată acest 
îndârjit Moldovean revoltat că în lunga 
listă de conrupţi cari au vândut Buco- 
vina Austriei, — „un Singur nume ro- 
mănesc nu se allă“!2). . 

Cu câtă sângeroasă ironie îşi bate 
joc Eminescu de Evreii cari duc în jar- 
gon vienez Civilizaţia în Orient sau de 
profesorii dela Universitatea din Cernăuţi 
Cari au „şters ciubotele d-lui Brzrcek, 
referende la ministerul instrucției“, reco- 
mandând ca docent şi pe d-l „Herşcu 
Şloim Zeilig“ dela „Universitatea din 
Târgul- Cucului“ 3). 


1) Convorbiri Lit. a. IX, 1875 p. 280—281, 282, 
290—292 ; 293—299. 


2) Broşura a apărut la 1875 anonim. In 1910 
a publicat d-l N. lorga o a doua ediție, punând 
numele autorului : [M. Kogălniceanu]. 


3) M. Eminescu, Scrieri politice şi literare, 
ed. Scurtu, Buc., 1905, pag. 274. 

Ce splendid contrast faţă de marea 
împărăție, lacomă după pământ, în mica 
şi demna Românie, care prin rostul Con- 
vorbirilor se întreabă : ce anume serbează 
Austria? Doar Bucovina a fost răpită 
prin „vicleşugurile diplomaților Nemţi“ si 
„fără ştirea şi învoirea Moldovei“ ! 

lar pentru „viclenii şi nedreptăţi ni- 
meni nu ridică statui“ ! 

Si, îndemnând Moldovenii la închinare 
în amintirea lui Ghica Vodă „pentru 
patriotica sa împotrivire contra sfăşierii 
patriei noastre“, articolul constată cu re- 
semnată mângăere că „până astăzi cel 
puţin nici un nume de român ce ar 
serba trunchiarea vechii patrie nu au 
ajuns până la noi“ 1). 

lată şi cuvântul pe care doi ani mai 
târziu l-au întrebuințat Arborosenii şi 
pentru care au infundat puscäria ! 


1) Articolul e publicat in No. 11, anul VIII cu 
data de 1 Februarie 1875 al Convorbirilor Literare ; 
vezi p. 447. 

IV. „Arboroasa“ 


La noua Universitate din "Cernăuţi 
s'au înfiinţat multe societăţi studenţeşti. 
Au înfiinţat şi Românii una în ziua de 
10/22 Decemvrie 1875 la iniţiativa lui 
T. V. Stefanelli, fost membru al „Româ- 
niei June“ din Viena 1). Scopul societăţii 
era inofensiv la aparenţă, deci acceptabil 
şi pentru bănuitoarele autorităţi austriace : 
Cultivarea pe teren cultural-literar şi pe 
teren social şi ajutorarea membrilor săraci. 
Dar într'un articol al lui Stefanelli despre 
Arboroasa autorul arată că scopul ei tre- 
buie să fie şi „de a desvolta şi întări 
individualitatea naţională“ 2). 


Societatea „Arboroasa“ îşi avea sediul 
în Reşedinţa mitropolitană şi era prote- 


1) Vezi interesanta şi vioaia broşură a d-lui 
Ilie Dugan, Istoricul societăţii Junimea. Partea l-a: 
Arboroasa. Bucureşti, 1930; T. Bălan strânge 
foarte sârguincios amănuntele privitoare la „Pro- 
cesul Arboroasei“, Cernăuţi, 1937; mai importante 
sânt documentele, strânse din arhive şi din alte 
locuri, mai puţin accesibile cetitorului obicinuit, 
şi publicate la pag. 71—95. 

3) Publicat in Calendariul Societăţii pentru 
cultură pe anul 1877 p. 111—113, 

jată de autorităţile bisericeşti în mod 


tacit. Printre membrii „Arboroasei“ pre- 
vala, cum era şi explicabil, numărul teo- 
logilor; al doilea preşedinte, şi ultimul 
a fost chiar Ciprian Porumbescu 1). Din 
şapte conferinţe ţinute de Arboroseni în 
anul 1876 patru au avut conţinut naţional, 
La cabinetul societăţii veniau 30 reviste 
şi ziare, dintre care 16 din România, 14 
din Viena, Budapesta, Blaj, Sibiu şi Bra- 
şov. Printre membrii sprijinitori ai socie- 
tätii găsim pe profesorii dela Teologie: 
A. Comorogan, V. Mitrofanovici, Is. 
Onciul, Eusebie Popovici, Const. Popovici, 
Vas, Repta (mitropolitul de mai târziu) 
şi pe singurul Român dela Filosofie I. 
G. Sbiera 2). Societatea studenţilor era 
mult simpatizatä de Români; era un 
copil räsfätat al societăţii româneşti din 
Cernăuţi. La seratele „literare“ şi „sociale“ 
venia şi lume străină, In 24 Aprilie 1877 
la cea dintâi serată din acest an a fost» 
mai ales la „partea neoficială“, multă 

1 Din 53 de studenţi români dela Universitate 
44 erau membri ai „Arboroasei“. 


2) Raportul anual al „Arboroasei“, Cernăuţi 
1876, p. 4, 5, 9. 

veselie, mult entusiasm la tinerii studenţi, 
cari cântau şi Cântece nationale, între 
altele semnificativul „Moldovă plină de 
jale“, care-i înduioşă pe toţi, topindu-le 
inima în durere. 

Profesorul Wrobel, care nu ştia ro- 
mäneste, era şi el — din cu totul alte 
motive — atât de însufleţit că le tinu 
tinerilor Valahi un vibrant discurs care 
„produse o adevărată furtună de entu- 
siasm“, cum scrie un ziar evreo-german 1), 

Si totug... Peste opt luni de zile 
„Arborosenii“ fură arestaţi, aruncaţi la 
beci, iar societatea fu desfiinţată de auto- 
ritätile austriace. 

La laşi în toamna anului 1876 se 
inaugură în Piaţa Beilicului bustul de 
marmoră al lui Grigore Ghica-Vodă, 
dăruit de Domnitorul Carol. lar în „Cu- 
rierul de laşi“ din 1 şi 3 Octomvrie 1876 
Eminescu scrie două frumoase şi mişcă- 
toare articole despre „Grigore Ghica 
Voevod“. In al doilea articol marele poet 


1) Czernowitzer Zeitung în No. 97 din 28 
Aprilie 1877. Vezi şi „Familia“ lui Vulcan anul 
1877, No. 17. Vezi şi Amintirile lui C. Morariu 
în Făt-Frumos, a. IV, 1929, p. 174. 

numeşte Bucovina „vatra strămoşească 
şi incepätura domniei şi neamului mol- 
dovenesc“; plin de revoltă Eminescu 
aminteşte că după ce s'a luat vatra „se 
asasinează prin influența morală a 
Austriei Domnul care a îndrăznit a pro- 
testa contra neruşinatei răpiri“. 

Profetice erau cuvintele dela încheierea 
articolului : 

„Fie voia stăpânului ţărilor ca din 
neamul M. Sale Prea Inältatului nostru 
Domn să se nască răzbunătorul pierde- 
rilor noastre şi întregitorul patriei !“ 1). 

Tot Eminescu publică în 1877, când 
se împliniră 100 de ani dela asasinarea 
lui Ghica-Vodă, în „Curierul de laşi“ din 
30 Septemvrie 1877 un vibrant şi foarte 
aspru articol la adresa Austriei jidovite: 
„Oameni a căror unică stiință stă în 
vânzarea cu cumpănă strâmbă si înşelă- 
ciune, au fost chemaţi să civilizeze cea 
mai frumoasă parte a Moldovei“. Dela 
durerea Bucovinei se întoarce la cea a 
Moldovei: „De plâns e ţara care prin 


1) M. Eminescu, Scrieri politice, ed. Murăraşu 
p. 75—81. 

moartea lui (a lui Ghica) totuşi n'a fost 
scutită de cea mai aspră Zrunchiare“ t). 
Şi iarăş ochii inläcrimati ai tinerilor stu- 
denti dela Cernăuţi se vor fi oprit lacom 
asupra acestui cuvânt de misterioasă 
chemare. 

Altă coardă vibra în sufletele tinere 
din „Arboroasa“ decât în sufletul gravu- 
lui profesor Wrobel ! Ziarele din laşi cu 
articolele ominoase fuseseră confiscate 
de autorităţile austriace. Dar noi ştim că 
la „Arboroasa“ veniau şi „Convorbirile 
Literare“ şi „Curierul de laşi“; şi tinerii 
studenţi vor fi cetit cu acelaş suflet flä- 
mând aceste foi şi reviste, cum cetiam 
mai târziu noi, elevii de liceu, — când 
pe faţă, când în tainice ascunzişuri, — 
„Sămănătorul“ lui Nicolae lorga. Chiar 
procurorul Mehoffer a recunoscut că zia- 
rele confiscate totuşi au fost cetite în 
Bucovina. 

Incă în Februarie 1877 Comitetul so- 
cietätii „Arboroasa“ trimise ministerului 
instrucţiunii şi al cultelor din Bucureşti 
o adresă de mulţumire pentru ajutorul 


1) M. Eminescu, Scrieri politice, ed. Murä- 
raşu, p. 90. 

de 1000 Lei — „Arboroasa“ primi mat 
târziu 250 Lei din această sumă — votat 
de Adunarea Deputaţilor pentru societä- 
tile din Austro-Ungaria, In această adresă 
Arborosenii se numesc „fraţii detrunchiati 
deia comuna lor maică“. 

In şedinţa din 30 Septemvrie (12 Oc- 
tomvrie) 1877 vicepreşedintele societăţii 
Z. Voronca făcu propunerea, care fu pri- 
mită, de a se trimite la laşi „omagiu de 
condolentä“ cu prilejul aniversării unui 
veac dela asasinarea lui Grigore Ghica. 
Telegrama fu trimisă a doua zi de Vo- 
ronca în numele „junimei române din 
partea detrunchiată a vechii Moldove“ *). 

Autorităţile austriace ajlară despre 
aceasta abia mai târziu, când fură instiin- 
tate de consulul austriac din Iaşi, care 
cunoştea textul telegramei. 

Din ordinul guvernatorului Bucovinei, 
baronul Ieronim Alesani, se făcură cer- 
cetări la sediul „Arboroasei“ în 11 Noem- 
vrie 1877. In aceeiasi zi societatea fu 

1) Facsimilul acestei telegrame la /. Dugan, 
Ist. Junimii, |, p.21; procesul verbal asupra şedinţei 


„Arboroasei' la 7. Bălan, Procesul Arboroasei, 
p. 88—90, anexa 25. 

desfiinţată. In 15 Noemvrie cei patru 
Arboroseni din comitet: vicepreşedintele 
Z. Voronca, secretarul C. Morariu, ca- 
sierul O. Popescul şi bibliotecarul E, 
Siretean fură arestaţi. Preşedintele C, 
Porumbescu, fiind la Stupca la părinţi, 
fu adus de jandarmi. Arborosenii fură 
duşi la închisoare şi ţinuţi în arest, într'un 
hal de murdărie fără seamăn, alături de 
ucigaşi şi de borfaşi de rând '). Doar sub 
presiunea simpatiei Românilor pentru 
„delincvenţi“ şi în urma stäruintelor bu- 
nului om, care era spiritualul seminarial 
M. Dracinschi 2), tratamentul le fu puţin 
îmbunătăţit. 


Arestarea Arborosenilor produse stu- 
poare la Români ca şi la ceilalţi — din 
motive opuse. Intre presa iudeo-ger- 
mană din Bucovina şi cea românească 
din laşi se iviră aspre polemici. Ziarul 
evreo-german „Bukowina“, la început 
uluit, nu stia ce sä creadä: dacä a fost 
„crimă“ la Arboroseni sau numai „natio- 


') C, Morariu în Fät-Frumos, a. IV, 1929, 
p. 175. 
2) /. Dugan, Ist. soc. „Junimea“, I, p. 48. 

nalism exuberant“, învinuind Consistorul 
de lipsă de supraveghere asupra studen- 
tilor dela Teologie, cari şi-ar fi exprimat 
public simpatiile lor pentru un „hospo- 
dar român“ întrun „mod foarte puţin 
măgulitor pentru patria“ austriacă !!). 

Trimiterea telegramei, al cărei text 
ziarele austriace evitau să-l publice, stârni 
din nou asalturi ale Rutenilor împotriva 
Românilor. Tinta atacurilor fu Consisto- 
rul şi îndeosebi arhimandritul Silvestru, 
Morariu, considerat ca unul din princi- 
palii instigatori. Se atacă cu vigoare Con- 
sistorul, suspectat de „loialitate“ ; i se: 
aruncă în faţă învinuirea — sfidändu-se 
în mod grobian realitatea — că ar fi com- 
pus în majoritate din „renegaţi ruteni“ 
(veşnicul cântec al pretorienilor guver- 
nelor austriace !); şi se plângeau Rutenii, 
cu ajutorul presei evreo-germane, de ten- 
dintele de românizare forţată ale Consis- 
torului, care ar dori să arate că Buco- 
vina este „rumânisches Land“ °). 


1) „Bukowina“ No. 2 din 1 Dec. 1877. 


2 Vezi articolul violent şi insinuant „Das gr. 
or. Consistorium“ din ziarul „Bukowina“, No. 4 
dela 1 lan. 1878. 

In timpul cât Arborosenii au stat în- 
chisi o asiduă corespondenţă se schimbă 
între autorităţile provinciale dela Cernăuţi 
şi cele centrale dela Viena, şi unele şi 
altele neliniştite şi cam înspăimântate de 
spiritele pe care le stârniseră. La Români 
era o agitaţie necontenită şi guvernatorul 
Alesani, care trebuia să facă din cetățenii, 
incredintati administraţiei lui, prea loiale 
oi blânde şi bune de tuns, ar fi dorit să 
se sfârşească odată sau să nu fi început 
acest proces cu buclucaşe surprize. 


V. Procesul 


Procesul „Arboroasei“ ţinu trei zile 
(1—3 Februarie 1878) într'o agitaţie ne- 
maipomenitä; o mulţime de Români, 
mai ales preoţi, tinurä să asiste la ge- 
dinte 1). Şi ce gugubatä este uneori istoria! 
Preşedintele secţiunii penale a tribunalului, 
D. Bendella, ca şi marele proprietar Alecu 


1) Procesul „Arboroasei“ a stârnit atâta vâlvă, 
încât ziarul „Bukowina* No. 6 din 1 Februarie 
1878, şi după el şi „Czernowitzer Zeitung“, publică 
desbaterile după note stenografice şi le tipări şi 
în broşură, răspândindu-le în oraşele: Cernăuţi, 
Suceava, Rădăuţi, Siret, Vijniţa și Cozmeni. 

Vasilco, preşedintele juratilor, erau — 
membri fondatori ai „Arboroasei“ 1), iar 
apărătorul de căpetenie al studenţilor a 
fost avocatul national-german Dr. Rott. 
Studentii inculpati puteau fi pedepsiti cu 
închisoare dela 1—5 ani, stând sub acu- 
zatia că ar îi „atätat la disprețul şi ura 
împotriva unităţii de stat a imperiului şi 
împotriva administraţiei de stat a Austriei“. 

Aceşti cinci studenţi erau după con- 
ceptia procurorului general trădători, Si 
au fost de fapt trădători ai cauzei aus- 
triace şi mărturisitori ai unității sufleteşti 
a Românilor, care trebuia să preceadă pe 
cea definitivă, politică. In aceasta residă 
frumuseţea actului lor de răzvrătire tine- 
rească. 

Cei cinci „Arboroseni“ au resistat cu 
iscusintä interogatorului, care fu lungit 
prin tot felul de interventii, privind istoria, 
politica externä, psihologia. medicina, ale 
foarte instruitului procuror general, Me- 


1) In Raportul anual ai „Arboroasei” Bendella 
e lăudat pentrucä lucrează la sporirea fondurilor 
societății; el avea pe lista sa de colectă şi pe 
Alecu Vasilco cu 15 florini; in 1876 Vasilco se 
inscrie membru fondator cu suma de 100 florini. 

hoffer. C, Porumbescu răspunde cu umor, 
avântându-se în consideratiuni filologice 
destul de încurcate cu privire la „‚detrun- 
chiarea“ crengilor de la copac vara’n 
furtună şi iarna de frig, şi face pretioasa 
mărturisire că băieţii s'au inspirat dintr'un 
articol din „Curierul de Iaşi“. Mai puţin 
a fost întrebat Orest Popescul. Bländ 
polemizează cu procurorul studentul C, 
Morariu, care spre stupefactia Austriacilor 
spune că „Ghica a fost un binefäcätor al 
țării“, Placid şi cu o calculată prefăcătorie 
naivă Eugen Sireteanu se refugiază în 
domeniul fără de hotar al slăbirii subite 
a memoriei, care face pe acest bătăios 
preot de mai târziu să „nu ştie“ nimic 
şi să „nu-şi aducă aminte“ de nimic, 
spre marea desperare a preşedintelui şi 
a procurorului, 

Foarte agresiv — deşi neagă unele 
lucruri prea evidente, probabil la sfatul 
prealabil dat de apărători —, a fost Za- 
harie Voronca: „Sub comuna maică — 
decretează la interogator acest tânăr răz- 
boinic — am înţeles națiunea, şi cine ne 
poate opri să considerăm România de 
maica noastră ? !“ 

Ce preväzätor fusese guvernatorul 
Alesani, care o clipă se ocupase cu gândul 
de a demisiona mai bine decât de a-i da 
acestui proces o nebănuită întindere! 

Observațiile martorului Buliga, cel 
dintâi preşedinte al „Arboroasei“, care 
face şi dânsul filologie şi mai complicată 
decât a lui Ciprian Porumbescu — era 
doar specialitatea lui! — despre felul 
cum se „detrunchiazä‘“ crengile de la 
trunchiul copacului, si indelunga discutie 
dacä Leon Cernescu, secretarul si autorul 
procesului verbal al sedintei cu pricina 
din 30 Septemvrie 1877, era atunci surd 
sau numai „ohrenleidend“ şi in ce grad, 
contribuiră, fără îndoială, la complecta 
desorientare a juratilor, dintre cari numai 
preşedinteie era Român. 

Procurorul Mehoffer, incisiv şi ne- 
îngăduitor, deşi elegant şi cuviincios în 
formă şi spiritual în discuţie, cere după 
o lungă călătorie, întreprinsă more aus- 
triaco prin istoria Românilor, aspră pe- 
depsire. 

Dar ce splendidă a fost pledoaria, pe 
plan sentimental şi politic, a decanului 
baroului din Cernăuţi, Dr. Rott! Ce mult 

trebuie să-şi îi stăpânit anumite îngrijorări 
in tainitele sufletului său acest vechi si 
convins Austriac cu reminiscenfe revolu- 
ționare, ca să poată apăra nişte turbulenti 
băieţi, cari scurmaseră într'o rană ascunsă 
a Austriei, ce se putea deschide când 
nici nu bănuiai! 

Se vede din cuvintele lui că studentul 
legionar — e expresia lui — dela 1848, 
Care a stat pe baricade la Viena, nu putea 
să nu simpatizeze cu tinerii răzvrătiți de 
pe banca acuzaților. Istorie a făcut d-I 
procuror, dar Rott o cunoaşte mai bine 
şi citează din scrierile lui Hurmuzachi! 
Filologie ? Si Rott se dedă la subtilitäti 
filologice şi iese elegant din încurcătură, 
declarând, istet, că n'a găsit cuvântul 
„detrunchiat“ în nici un dicţionar! Adresă 
către ministerul din Bucureşti? Dar Ro- 
mânia este o ţară — prietenă cu Austria! 
Dr. Rott nu neagă: în România poate să 
existe un partid care să urmărească „ane- 
xarea“ Bucovinei la România, dar — ur- 
mează concluzia uluitoare pentru bietii 
Jurafi, puşi să apere integritatea împărăției 
austriace — : „Was geht denn das uns 
an? s., 

Că „băieţii“ ăştia se simt Români? 
Doar „nimeni nu poate evada (heraus- 
rennen !) din pielea lui şi să-şi nege ori- 
ginea !“ Că tinerii s'au îndurerat şi s'au 
entusiasmat de anumite acte istorice? 
Mai grave lucruri s'au petrecut cu Italienii 
din Trieste cari au făcut o serbare fune- 
brală în onoarea lui Victor Emanuel care 
era „notoriu creatorul unităţii italiene“, 
Si autorităţile austriace au făcut „mină 
bună la un joc rău“. 

Dacă studenţii români au calificat un 
act istoric, nu poate fi oprit nimeni să-şi 
afirme desaprobarea unui astfel de act 
din trecut, căci trecutului nu i se poate 
pune termen, altfel n’ai mai avea dreptul 
de a te exprima „missbilligend“ nici despre 
izgonirea celor dintâi oameni din rai! 

După hrana îmbelşugată, administrată 
bieţilor juraţi, care trebuie să fi avut 
sentimentul că ei sunt victimele, zic, 
după hrana dată lor din belşug din do- 
meniile jurisprudenţei, medicinei, istoriei, 
filologiei şi psihologiei, Dr. Rott i-a co- 
vârşit cu consideraţii istorice, morale, 
etern umane, naţionale şi cu argumente 
sentimentale. Dar tot dânsul întinde jura- 

tilor şi puntea de scăpare. Nu credea nici 
Rott, dar şi-a sugerat convingerea, pentru 
a le fäuri judecătorilor părerea: ce au 
făcut „diese jungen Leute“ a fost un 
lucru inofensiv : „ein Kinderspiel“. 


Faţă de această pledoarie, în care a 
predominat politicul şi sentimentalul, ce- 
lelalte apărări şi replici cad, îatal, pe 
planul al doilea, Verdictul ? Toţi acuzaţii 
sunt achitati în unanimitate de voturi. 

Procesul acesta politic trebuia să aibă 
urmări altundeva, Guvernul ar fi dorit 
ca studenţii cei patru — Porumbescu era 
absolvent — să nu mai fie reprimiti in 
Seminar şi să fie escluşi din Universitate. 


Situaţia Consistorului a fost toată 
vremea destul de grea. Pentru a nu des- 
läntui furia autorităţilor administrative in- 
că la începutul anului Mitropolitul Teoctist 
Blajevici publică o pastorală foarte lungă, 
în Care discută istorie, teologie, capita- 
lism, războiul ruso-româno-turc, pacea 
din Austria, binefacerile materiale 
din biserica bucovineană, ca să ajungă 
la concluzia că „unii au început a struni 
coardele de naţionalitate mai cu tărie“, 

pecând creştinismul este doar „mai pe 
sus de idea naţionalitaeţei“ ! 1). 

Seminariştii fură reprimiti. Faţă de ce- 
rerea „k.k. Landes-Prăsidium“-ului Uni- 
versitatea constată, în şedinţa Senatului aca- 
demic din 5 Februarie.1878, că nu poale fi 
vorba de o eliminare provizorie înainte de 
terminarea anchetei disciplinare. Chiar şi 
faţă de adresa cominatorie a ministerului 
de instrucţie care ameninţa că va lua el 
însuşi măsuri provizorii, Senatul — în 
şedinţa sa din 11 Martie —-, era de pä- 
rere că nu se pot lua măsuri provizorii. 
Abia în şedinţa din 10 Aprilie Senatul 
academic îi pedepseşte pe Z. Voronca 
— drept „autor intelectual“ — cu „re- 
legare“ (eliminare) pentru 2 semestre, pe 
C. Morariu cu o mustrare, întărită cu 
ameninţarea pentru pedepse şi mai aspre, 
şi pe O. Popescul şi E, Siretean cu simplă 
mustrare °). 


1) Foaea Ordinäciunilor, 1878, No, 1. 

2) Vezi Procesele verbale ale Senatului aca- 
demic asupra şedinţelor din 5 Februarie, 11 Martie 
şi 10 Aprilie 1878. Prof. Zieglauer nu putu să nu 
propuie, ceeace s'a şi admis, ca în motivare stu- 
dentii să fie învinuiți şi de „manifestaţiuni in- 
compatibile cu datoriile faţă de patria austriacă“. 

Astfel se sfârşi procesul acesta exact 
după cinci luni de zile cu o biruintä a 
studenţilor. Faptă de studenţi năbădăioşi, 
neascultători, neastämpärati şi fanatici 
ar putea spune cei ce cred că stau aşa 
de sus — de fapt stau atât de departe — 
de sufletul sbuciumat al tineretului ! 

Oh, nu! Aceşti tineri au îndrăznit să 
manifeste public, cu riscurile inerente 
astorfel de porniri, dureri şi speranţe cari 
au fost ale tuturor Românilor din Bu- 
covina. 


VI. Bupä proces 


Dar aceşti cinci tineri războinici nu 
sau resemnat şi mau apucat nici unul 
în viaţa lor, pe calea bătătorită şi lipsită 
de primejdii a paşnicilor şi inofensivilor 
cetăţeni, conduşi numai de acel faimos 
şi comod „beschränkter Untertanenver- 
stand“, specialitate austriacă, 

Cei cinci „Arboroseni“ au rămas, în 
întreaga lor activitate de mai târziu, pe 
aceeaşi linie de naționalism intransigent. 

Ciprian Porumbescu, care îşi contrac- 
tase în temniţă germenul bolii necrutä- 

toare, a fost marele talent muzical rupt 
din sufletul Românilor din Bucovina. Ar- 
cuşul lui fermecat a înveselit şi înălţat 
Românii din Bucovina şi din Transilvania, 
pe studenţii dela Viena, din cari aveau 
să iasă mari luptători naţionali sau har- 
nici muncitori în domeniul ştiinţific, 

Profesor la Braşov, Porumbescu face 
legătura îrăţească cu Românii din Tran- 
silvania, Aici serbează întâiul mare triumi 
muzical cu opereta „Crai Nou‘‘, Cânte- 
cele armonizate de dânsul vor rămânea 
o nepretuitä comoară sufletească a tuturor 
Românilor. Bolnav trupeşte, rănit sufle- 
teşte de o dragoste plină de văpaie şi de 
resemnare, Arboroseanul atât de vesel 
odinioară, caută în zadar scăpare sub 
soarele dulce al Italiei, de unde trebuie 
să-i scrie părintelui său, cinci luni înainte 
de moarte: „më simt bine tuşind ba pe 
C-Dur, ba pe F-Moll“:), La vârsta de 
29 ani l-a secerat moartea. A dus „în 
allä lume comori de armonie“, cum scria 
V. Alecsandri. Dar a rămas o bogăţie 
atât de mare pe urma lui, 


1) Făt-Frumos, Ul, 1928, p. 143. 

Şi ca un simbol al nădejdilor Arbo- 
rosenilor urmăriţi pentru trădare, a ră- 
mas „imnul Unirii“, cântat astăzi de 
toată lumea şi compus de Porumbescu 
pentru „România Jună“ pe cuvintele Ar- 
deleanului Andrei Bârsean. C. Porumbescu 
şi A, Bârsean se impreună într'o cântare 
de mândră nădejde în viitor. Doi Ro- 
mâni din două provincii deopotrivă de 
bătute de aripile larg deschise ale vul- 
turului cu două capete şi ghiare atât 
hrăpăreţe ! 

Şi ce muncă binecuvântată de indärjit 
Român sub infätigarea-i de blând apostol 
a desfăşurat preotul C. Morariu! Nici 
mai crede ce suflet aprig se adäpostia 
în trupul frumos al acestui blajin Mol- 
dovean care s'a caracterizat el însuşi atât 
de bine prin versurile: 

»N'am şovăit, ci totdeauna 

Am stat ca stânca'n faţa sorții...“ 

Infatigabil muncitor în ogorul Dom- 
nului, scriitor popular de rară distincţie 
suiletească, om de bunătate a inimii fără 
păreche, în anii lui de bătrâneţe, purtate 
în afară, cu toate näcazurile, cu senină 
demnitate, preotul C, Morariu ne aducea 

aminte de părinţii bisericeşti din epoca 
de aur a creştinismului, Dar C. Morariu 
a rămas Arboroseanul dârz. Ce luptă 
frumoasă a dus dânsul ca preot la To- 
porăuţi împotriva rutenizării, într'o co- 
munä cu o biserică a lui Miron Bärnovschi 
şi cu un cimitir ale cărui pietre sepul- 
crale cu inscripţie romäneaseä aminteau 
vremurile de vechi moldovenism ! Impo- 
triva amenințării prin guvernele austriace 
şi slujitorii acestora, Rutenii, C. Morariu 
nu s'a ostenit să lupte, până când în räz- 
boiul mondial, împovărat de ani, a luat 
toiagul prilegiei pe pământ românesc, 
până avea să se reintrunchieze 
partea sfăşiată din Moldova. 

Ca înfăţişare, al doilea tânăr falnic ca 
un brad a fost Zaharie Voronca. El a fost 
cel mai neastâmpărat, el a suferit mai 
mult în timpul studiilor pe urma procesului. 

Ajuns preot la Mihalcea, veche aşezare 
boerească, Voronca este un harnic păstor 
sufletesc, care ne-a dat o importantă 
monografie a comunei de sub păstoria 
sa ; dar Voronca a fost şi un aprig com- 
batant pentru românism. In epoca în care 
pripăşiţi galitieni ca Smal-Stocki sau 

năbădăioşi politicaştri ca Pihuliak îndrăz- 
niau a vorbi în numele Bucovinei, Voronca 
publică o  broşură cu titlul sugestiv 
„Quousque tamdem ?“, Cu incisivă ironie 
combate pe Ruteni, dar şi politica aus- 
triacă şcolară care face la sate scoale 
„cu o Clasă şi trei limbi de propunere“, 
Douăzeci de ani după proces, Voronca, 
rămas pe aceeaşi linie de intransigentä, 
scrie înverşunat şi hotărit : „in casa noastră 
noi suntem domni şi nu vom suferi tutela 
galitianä“, La un astfel de luptător nu e 
de mirare, că şase ani mai târziu indig- 
narea, de astădată împotriva unui Român, 
îi pune iarăşi condeiul în mână. Voronca 
„uimit de novitatea teoriei“ lui Aurel 
Onciul, această minte isteaţă, dar rätäcitä, 
il combate punct cu punct, apărând 
Caracterul românesc al Bucovinei t), 

C, Morariu şi Zaharie Voronca au ajuns 
consilieri consistoriali în România Mare, 

Al doilea care a închinat steagul în 
faţa morţii, după Ciprian Porumbescu, a 

1) Z. Voronca, Quousque tandem? Cernăuţi 
1898; Rutenisarea Bucovinei (Răspuns la „Condi- 


fiunile existenţei Românilor” de Dr. Aurel Onciul), 
Cernăuţi 1904, 44 pag. A apărut numai partea I-a. 

fost preotul Eugen Siretean. Preot pe 
rând în Romăneşti, Dărmăneşti, Mănăsti- 
oara, Cerepcäuti şi apoi, de la 1892 până 
la moarte (1909), în Serbäuti, E. Sireteanu 
a fost un iniţiator în domeniul economic, 
înființând în păstoria din urmă o bancă 
sistem Raiffeisen pentru a-i face pe Ro- 
mâni mai rezistenți şi în acest domeniu. 
În lupta aceasta împotriva Rutenilor, prin 
viaţă exemplară şi muncă necontenită, zi 
de zi, ceas de ceas, Siretean a isbutit să 
frängä influenţa politicianilor ruteni. Pe 
urma activităţii lui a rămas cea mai fru- 
moasă amintire, iar impunătoarea biserică 
din Şerbăuţi, casa parohială şi şcoala 
primară 1) tot de acolo sunt statornice 
mărturii, că şi acest, al patrulea Arborosean, 
a rămas credincios idealului din tinereţe. 


Doamnelor si Domnilor, 


Am ajuns la „ultimul păcătos“, azi 
încă în viaţă, dintre buclucaşii dela 1877, 
părintele arhimandrit, de toţi venerat, 
Ortizie Popescu. Ce să Vă spun de 
dânsul ? Să-l vorbesc de rău? N'aş avea 


1) Partenie Siretean, Familia Sireteanu în Făt 
Frumos, V, 1930, p. 204. 

ce spune în această privinţă. Să-l laud? 
Mă tem, să nu se interpreteze ca o lin- 
gusire, Mi-e şi greu să vorbesc, fiindcă 
sunt vechi prieten al I. P. Cuvioşiei sale. 

Prieten din vremea când eram student, 
ca aceşti tineri astăzi atât de aprig päziti, 
ca nu cumva vreunul dintre ei să pornească 
pe căi greşite, cum ar spune Mephisto: 
„Dass er. . nicht etwa die Kreuz und Quer, 
Irrlichieliere hin und her!“ 

Si pärintele Arhimandrit Ortizie incer- 
cänd sä evadeze din cercul de fier, atät 
de bine päzit de autoritätile austriace, s’a 
cufundat in cercetäri ale trecutului romä- 
nesc, cänd in Bucovina mai sträjuia pa- 
jura cu două ciocuri !), 

Pe vremuri la catedrala din Cernăuţi 
se predica alternativ într'o Duminică ro- 
mäneste, în alta ruteneşte. Când apărea 
în pervazul amvonului preotul şi-şi în- 
cepea predica cu cuvintele „Hristove 
brati“, noi studenţii eşiam din biserică, 
goniti parcă de o aspră poruncă, mai 


1) Dânsul a publicat documente din anii 1418 
— 1660 : Câteva documente moldovene, edate de 
O. Popescul, Cernăuţi 1895. 

ales că noi, Ardelenii, nu intelegeam 
atunci nici unul ruteneşte. In a doua 
Duminică predica cel de al doilea cu- 
vântător, părintele Orest Popescul, arhi- 
mandritul de as'ăzi, în dulcele graiu 
românesc. Nouă ni se însenina faţa şi ne 
creştea inima. Nu voiu putea uita nici- 
odată acele clipe de inältare sufletească + 
Dânsul era acela care prin glasul mulcom, 
prin bländetea lui stăruitoare ne mai făcea 
să uităm aspra realitate. 

Părintele Arhimandrit Ortizie Popescu 
face legătura vie dela om la om între 
generaţia „Arboroasei': dela 1877 şi gene- 
ratia de astăzi. 

lar „Junimea“, care serbătoreşte astăzi 
pe cel din urmă Arborosean, face legătura 
dela societate la societate. Căci „Arbo- 
roasa“ după proces n'a mai putut fi re- 
înfiinţată cu acelaş nume. In schimb în 
anul procesului, 1878, se înființează de 
o mână de tineri cu suflet aprins socie- 
tatea studenţească „Junimea“. Scopul ei 
era cel al „Arboroasei“: trifurcat, cum 
zice |. G. Sbiera 1). 


1) Î. G. Sbiera, Familia Sbiera, p. 381. 


45 


www.dacoromanica.ro 


Cel dintâi preşedinte al „Junimii“ a 
fost Dimiire Onciul, Ciprian Porumbescu 
fiind secretar. Junimea, care împlineşte, 
la anul, 60 de ani de existenţă, este strâns 
legată de sufletul Românilor bucovineni. 
Împreună cu celelalte societăţi studenţeşti, 
create ulterior, a păstrat, în vitrege vre- 
muri de apăsare străină, vie flacăra natio- 
nalismului Cel dintâi preşedinte al ei a 
ajuns profesor la Universitatea din Bucu- 
reşti: un om de severă meticulozitate în 
cercetările ştiinţifice, dar şi, ceeace astăzi 
este cam rar şi totuşi atât de trebuincios, 
un Caracter! Intre preşedinţii „Junimii“ 
găsim şi pe înflăcăratul naţionalist, duiosul 
poet şi omul de o cavalerească lealitate 
Dr. George Popovici. Cea mai frumoasă 
pagină despre sufletul zbuciumat al acestui 
luptător a rostit-o la Cernăuţi în 1908 
Nicolae Iorga la jubileul „Junimii, Căci 
„Junimea“ serbându-şi la 1908 30 de 
ani de existenţă, a înţeles să facă din 
această amintire o înfrățire a spiritului 
românesc, 


Pastrând o sacră amintire dela „Arbo- 
roasa“, luändu-si sarcina de a-i realiza 
scopul, această nouă societate studen- 


46 


www.dacoromanica.ro 


teascä, astăzi atât de viguroasă ca acţiune 
şi mentalitate pe cât de venerabilă ca 
vârstă, a isbutit să-şi facă un loc însemnat 
în sufletele Românilor din Bucovina. A 
publicat scrieri literare ale membrilor, a 
iniţiat revista „Junimea Literară“ din în- 
demnul Junimenilor T. Brăileanu si G. 
Tofan !), a ştiut să se păstreze, constant, 
pe linia românismului. Pe această linie 
să meargă mai departe ! 

Noi toţi Junimenii, şi mari şi mici, 
şi tineri şi bătrâni, să ne aducem aminte 
cum la 1880 la „România Jună“, fostul 
preşedinte ai „Junimii“ D. Onciul se 
entuziasma de compoziţia fostului prege- 


1) In şedinţa din 4 Decemvrie 1903 (vezi pro- 
cesul verbal al „Junimii“) Junimea primeşte, una- 
nim, propunerea Comisiei literare de a înfiinţa o 
revistă literară. Numărul dintâi avea să fie plătit 
de „Junimea“, după şase luni această societate 
putea „lua în posesiune“ revista. Comitetului de 
redacţie i se pune la dispoziţie o cameră din 
încăperile societăţii. Membrii de căpetenie din 
Comisia litereră au fost T. Brăileanu şi G. Tofan, 
In Ianuarie 1904 apare apoi „Junimea Literară“: 
„Sub direcţiunea unui comitet de redacţie“, având 
de „editor şi redactor responsabil" pe d-l lancu 
Nistor 

dinte al „Arboroasei“ C. Porumbescu. Cu 
treizeci şi şase de ani mai târziu Dimitre 
Onciul vărsa lacrimi de bucurie la auzul 
aceluiaşi „Imn al Unirii“, cântat de astä- 
dată de ostaşii Regelui Ferdinand, porniţi 
spre întregirea hotarelor româneşti ! 

„In sunetul lui — mărturisia D. On- 
ciul — un mänunchi de studenţi români 
au pornit la luptă pentru cultura naţională, 
în sunetul lui, ostaşii români au pornit 
la luptă pentru desrobirea neamului, în 
sunetul lui s'a înfăptuit unitatea naţională“, 

In slujba acestei unităţi naţionale stă 
astăzi „Junimea“. Şi cu cât este mai grea 
situaţia din Bucovina, cu atât mai îndârjită 
trebuie să fie lupta noastră a tuturor, căci 
avem exemple inältätoare din trecut şi 
avem o mare răspundere pentru viitor. 

